Vier in hof vir taverne-skieteryPolisiebeamptes op die toneel in Soweto (10 Julie 2022) (Foto: Emmanuel Croset/AFP) Vier verdagtes het Woensdag in die landdroshof in Pietermaritzburg, KwaZulu-Natal, verskyn vir hul beweerde betrokkenheid by ŉ skietvoorval by ŉ taverne in die stad. Twee verdagtes is reeds verlede Maandag in verband met die voorval vasgetrek. Die skietery het Sondag (9 Julie) omstreeks 03:30 in die Samkelisiwe-taverne in Pietermaritzburg plaasgevind. Altesaam vier mense is dood en nog agt beseer. Volgens lt.kol. Nqobile Gwala, polisiewoordvoerder, het die polisie in samewerking met ŉ private sekerheidsmaatskappy Maandag en Dinsdag vier verdagtes, tussen 19 en 36 jaar oud, in Nhlazatshe in Pietermaritzburg aangekeer. Twee van die verdagtes was onwettig in die besit van ŉ vuurwapen en 17 patrone. ŉ Reeks skietvoorvalle het verlede naweek in tavernes in Pinetown, Pietermaritzburg, Katlehong en Orlando in Soweto afgespeel. Dié voorvalle het daartoe gelei dat altesaam 21 mense dood en 22 beseer is. Lt.genl. Nhlanhla Mkhwanazi, provinsiale polisiekommissaris in KwaZulu-Natal, het die ondersoekspan geloof vir hul goeie werk om die boosdoeners aan te keer.